Pwllceffyl—Hen Gartref fy Mebyd. 


[Ail-argraffiad o'r “ County Echo ” am 
Ebrill 25, 1912]. 


Mae hen gartref hoff fy mebyd, 
Erbyn hyn yn llwyd ei wedd ! 
Fel henafgwr mewn penllydni, 
Yn ymgrymu tua'r bedd ; 
Blin yw gweled yn adfeilion 
'R hoffus le rhoes gyntaf gam, 
Ac y dysgais pan yn blentyn 
Adrodd penill ar ol mam. 


Ar ucheldir yn Cibidiog, 
Rhan o Ddyfed—gwlad yr hud : 
Saif hen gartref hoff fy mebyd, 
Lle bu mam yn siglo'm cryd ; 
Nid oedd yno ond tawelwch, 
Ary bryn âc yny Íro ; 
Swn y Solfach wan yn cerdded, 
Trwy y glyn ar hyd y gro. 


Nid oedd yno goedydd preffion, 
Blanwyd gan haelionus law, 
I gysgodi'r fangre dawel, 
Rhag y gwyntoedd cryf a'r gwlaw ; 
Ond 'roedd yno un yn gwylio 
Rhag i'r teulu hoff gael cam : 
Gwlith y nefoedd yn y bore, 
Irai ruddiau hoff fy mam. 


Nid oedd yno foethau blasus 
Yn amrywiaeth ar y bwrdd, 
Ond 'roedd yno wleddoedd breision, 
Pan y plant oedd yno'n cwrdd ; 
Nid oedd yno wisgoedd gwychion 
I addurno cyrph dinam : 
Ond y siaced lwyd a'r llodrau 
'Nol y ffasiwn oedd gan mam. 


Iechyd mawr oedd codi'n fîore 
I roi tro ar hyd y glyn; 
Cyrchu gartre'r gwartheg blithion, 
Gweld y praidd oedd ar y bryn. 
Ond yr olwg fwyaf swynol, 
Gwel'd y wawr yn torri draw, 
Pan oedd cawr y dydd yn nesu, 
Yn ei gerbyd yn ddifraw. 


O'r fath olwg gu lesmeiriol 
Ar y wlad o gylch y lle, 
Fel pe Natur mewn esgorfa 

Âr oleuni yn y Ne' ; 


Swn caniadau'r cor asgellog 
Ar y bryn a lanwai'm bryd, 

Fel rhyw don o for gogoniant 
Yn ymdorri dros ein byd. 


Yn eu plith y gog a'r 'hedydd, 
A'u holl nodau'n ddigon clir, 
A chwibaniad y fwyalchen 
Yn adseinio dros y tir ; 
Yntau'r brongoch gyda'r fronfraith, 
A rhyw lu o lwydiaid man, 
A'r benfelen oeddyn uno, 
Yn y folawd gyda'r fran. 


Byth mi gofiaf am ffarwelio 
A fy mam wrth ddrws y ty ; 
Gwelais yn ei gruddiau gwlybion 
Ddyfnder teimlad calon gu ; 
'Roedd ffarwelio iddi'n boenus, 
Er nas gwyddwn I paham ; 
Erbyn hyn mae genyf 'sboniad 
Ar ymddugiad rhyfedd mam. 


Ond y bwthyn sydd mewn adfail, 
Olion dwylaw hoff fy nhad 
Sydd i'w gwel'd yn mhob cyfeiriad, 
Gylch y bwthyn adfail mad ; 
Olion diwyd dwylaw llafur, 
Sydd yn aros hyd yn hyn, 
Yn y mur a'r ffiniau gododd 
Ar y llain sydd ar y bryn. 


Heddyw'r teulu sydd ar wasgar 
Fu'n cydchwareu dan y to, 

Rhai yn mhell o'r man lle'u ganwyd, 
Rhai yn cysgu yn y gro ; 

Nid oes byth gyfarfod etto, 
Dan dy gronglwyd, fwthyn mad, 
Ond caf wel'd wrth fyned heibio 
Olion dwylaw hoff fy nhad. 


Er cael oriel lawn o'r teulu, 
Gyda'r bwthyn yn y wlad, 
A chael derw yn ymylwydd, 
O hen drawstiau'r bwthyn mad ; 
Wedi llunio gan arlunydd 
Yn oreurog ddarlun chweg, 
Ac yn dangos ol celfyddyd, 
A saerniaeth gywrain deg. 


Nid oes yn yr oriel gyffro, 
Nid oes un yn newid gwedd, 

Nid oes llais o'r trawst yn atteb, 
Ond tawelwch fei y bedd; 

Nid yw'r oll ond gwan gysgodion, 
Ac adgofion am a fu; 

Gwag yw'r oriel heb gymdeithas, 
Gwag yw'r ardal heb y ty. 


W. HARRIES. 
Caerdydd, Ebrill 13, 1912. 





